সাইবার প্রতারণার জালে কলকাতা পুলিশের প্রাক্তন এসিপি, খোয়ালেন ১১ লক্ষ টাকা

কলকাতা: সাইবার ক্রাইম (Cyber Crime) এখনকার দিনে ক্রমশ বাড়তে থাকা বিপদ। সে ফোনের ওটিপি জেনে নেওয়া হোক বা ব্যাঙ্কের তথ্য হাতিয়ে নেওয়া কিংবা ডিজিটাল অ্যারেস্ট। জামাতাড়া গ্যাং থেকে শুরু করে কল সেন্টারের মাধ্যমে প্রতারণা সাইবার ক্রাইমে নতুন নতুন ঘটনা সামনে নিয়ে এসেছে। এই বিপদ থেকে মানুষকে সচেতন করার জন্য কাজ করে চলেছে পুলিশ। কখনও পুলিশের সোশ্যাল মিডিয়া (Social Media) পেজে কখনও বিভিন্ন প্রোগ্রামের মাধ্যমে নাগরিকদের সতর্ক করা হয়। কিন্তু অবাক করার ঘটনা হচ্ছে এবার সাইবার প্রতারণার জালে জড়িয়ে গেলেন খোদ কলকাতা পুলিশের অ্যাসিস্ট্যান্ট পুলিশ কমিশনার (ACP) পদমর্যাদার প্রাক্তন আধিকারিক। ব্যাঙ্কের কেওয়াইসি আপডেট করানোর নামে প্রতারণার শিকার ‘স্কটল্যান্ড ইয়ার্ডের’ প্রাক্তন দুঁদে অফিসার।  মোট ১১ লক্ষ টাকা খুইয়ে বিধাননগর পুলিশের দ্বারস্থ হয়েছেন ওই প্রাক্তন উচ্চপদস্থ আধিকারিক। এই ঘটনায় গ্রেফতারও (Arrest) হয়েছে দুজন।

পুলিশ সূত্রে খবর, কলকাতা পুলিশের প্রাক্তন এসিপি লেকটাউনের বাসিন্দা প্রাণকৃষ্ণ ঘাটা গত ২৬ নভেম্বর লেকটাউন থানায় ওই বিষয়ে অভিযোগ দায়ের করেন। কিছুদিন আগে তাঁকে ফোনে এক ব্যক্তি নিজেকে রাষ্ট্রায়ত্ত্ব ব্যাঙ্কের ম্যানেজার বলে পরিচয় দেন। ওই ব্যক্তি প্রাক্তন এসিপিকে নিজের কথার জালে ফাঁসিয়ে নেন। এ পর ওই ব্যক্তি প্রাক্তন এসিপিকে তার কেওয়াইসি আপডেট করার জন্য মোবাইলে অ্যাপ ডাউনলোড করতে বলেন। সেই মতো নিজের মোবাইলে ওই অ্যাপটি ডাউনলোড করেন তিনি। এরপরই অভিযোগ প্রাক্তন এসিপির তিনটি ব্যাংক অ্যাকাউন্ট থেকে মোট ১১ লক্ষ টাকা অন্য অ্যাকাউন্টে চলে যায়। প্রতারিত হয়েছেন বুঝতে পেরে  লেকটাউন থানায় লিখিত অভিযোগ দায়ের করেন তিনি।

আরও পড়ুন: আরজি কর মামলার রায়দানের দিন জানিয়ে দিল আদালত

এসিপি ব়্যাঙ্কের প্রাক্তন অফিসারের এই প্রতারণার ঘটনায় নড়চড়ে বসে পুলিশ। ওই কেসের তদন্তভার নেয় বিধাননগর সাইবার ক্রাইম থানার পুলিশ। ঘটনায় ধৃতরা হল, শুভ্রাংশ মাঝি এবং অর্কপ্রভ রায়চৌধুরী। তাদের নিজেদের হেফাজতে নিয়ে এই ঘটনায় আরও কেউ জড়িত আছে কি না, তা খতিয়ে দেখা হচ্ছে।